《次韵姚美叔约寻春之什》
宋代·苏过

厌看尘土暗春晴，喜见池塘翠浪生。曲水会当追逸少，斜川终拟学渊明。

歌呼且尽杯中物，寂寞何忧身后名。况有岑参好奇怪，为君试草渼陂行。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。